简称"妙始经".是经述宇宙生成与人类诞生,即所谓"妙始".内曰:道"以虚无为宗,自然为生,以淸微玄元之气为本.""合则为元气,散则天地.""元气一合一开,无有穷极.""天地之气交合,然后人民,禽兽,草木,螘行,蠕动森然皆生".继而述以昆仑山为中心之九天九地,四方千国.天有仙圣,地有鬼神.劝人行善去恶,曰:"人生时能备道科,或死七日后,皆生诸天中福舍安稳之处,长在道气气中,无复谪罚,福流子孙,能解脱七世重罪.若下生人中,必为豪贵子孙.生时唯恶无善,死时入地狱考治,魂魄苦痛备至......若出为人,必生下贱痴愚之中."末叙老子化胡及授张镇南正一法等事,前后颇不类.
太上老君曰:道出于无形,无名无声,无色无味.淡然以虚无为宗,自然为生,以清微玄元之气为本,有无极之功.无表无里,亦无上下,无有前后,静为一体,先天地而生.其要妙广远弥漫,不可得名,故字之曰道.合则为元气,散则天地.天地三千六百亿万岁一合会.数穷于三五七九,而天地寿尽.寿尽之时,阳精化为火,阴精化为水.先以火烧,其上至六天,下至九地.然后以水平之,混而归一.复三千六百亿万岁一开,方复分别元气,清者为天,浊者为地.天玄而清,地本而黄.太阳之精为日,太阴之精为月.复分日月之精为星辰二十八宿.天有四时,五行,六甲,十二时.天地之气交合,然后人民,禽兽,草木,螘行,蠕动,森然皆生.乃有五岳,四渎,三十六山,兴云布雨,置立三皇五帝,胤胄百姓,更相产孺.如此元气一合一开,无有穷极.从始至终,益已数千百万岁,开合不可复计.天地终讫之时,万物形象皆成虚无,惟真人道士功德无量,能千变万化,炼易其形,在九天玄元之上,乃解穷天地数千百万变易,有此无极之气耳.当此之时,惟有神明元气.元气以道为先,故天下莫大于道.夫天地六合,其外如鸡子,又似车轮,元气绕之,如日之晕.元精之所散也,六合中央广方各一万八千里.此山尽黄金,瑠璃,水精为之上.宫室,草木,禽兽,皆有七宝之形.其上即天帝之所主,主录天下三万六千神.万物死皆属之昆仑山.上复有九天.九天,都名耳,有数千万重天.但大域穷于九,九是数之极也.诸天宫室皆悬在空虚中,言天中人皆有空虚之身,能飞行,目能微视,耳能微听,变化三天,是无上正真道界.最有功德,乃得生此天中.此天以下各随功德多少,所生各有重界.昆仑山以下有九地,地下有一重水,水下有风.如是风水之地各各有九重,更相擎持.今之地动者,是风水摇也.王者有大功德,若有冤酷,故天地为之动,鬼神为之感.此九地之下各有诸鬼官府及诸地狱.九天中亦有狱.九天之上,仙圣所住.九天之下,鬼神之所住,即是今之邪官邪伪之所统.其中各有君王,更相主录,无有毫差也.天门在西北,地户在东南.天门地户,正相对之神.东名曰钧天,有八十一国,纵广八万一千里,今之土国也.山之南名曰炎天,有六十四国,纵广六万四千里.山之西名曰素天,有四十九国,纵广四万九千里.山之北名曰玄天,有二十五国,纵广二万五千里.如此四天之民,土界各异,别日月星辰,五岳四渎,三十六山.彼三天所生不同,在人罪福.故书所不载,自今及古,天生圣人,不使书说,正在此一国土,君臣,父子,尊卑,善恶,此天之民最苦,耕织赋役,有饥渴,疾病,官府,死生之痛.人生时能备道科,或死七日后,皆生诸天中福舍安稳之处,长在道气气中,无复谪罚,福流子孙,能解脱七世重罪.若下生人中,必为豪贵子孙.生时惟恶无善,死时入地狱,考治魂魄,苦痛备至,归罪谪罪,以力偿人.若出为人,必生下贱痴愚之中.昆仑四天以外有铁围山,山外有日月所不照,名曰八冥界,则泰山府君之位,统领储狱.人死归之,简录罪福,然后分遣其人入于诸狱中.狱中有镬汤,转轮,铜柱,铁锥,刀剑诸苦痛,不可具言.过此九天九地,昆仑四方,六合穷此.此外惟有元气周匝虚无所,复有圣贤所不能辩.地气黄,黄主中央,故昆仑山者如车毂,六合施之也.今之日月出从汤谷,汤谷中有木名扶桑.日出时上其上半天而行,暮没时入蒙汜.蒙汜,汤谷,皆水名耳,与地一重水相通.故今地与日月相逮而行,出入,长短,亏盈,机衡之数,从此而始,天地死生变化穷.六合之内,一生一死,辗转相起.诫子:欲离三官忧苦,但当备持法戒,存师念道,道不欺人.道常在世间,世世救度一切众生.或为帝王,或为下吏,或为凡人,或为踬人,或为乞儿,或为禽兽,或为老物,或为星辰,故人莫能知之.诸贤者若能行善无恶,功德备足者,可得白日升天.尸解神仙自不能尔,命过寿终,其当归死.人有宿命,不可怨道也.又诸天中之人,身长丈三.人之形长八尺以还,鬼之形长五尺以还.人与天地正等,有三万六千神,万八千官府,三百六十机关,故十月而生,取天地十方数也.人面有五岳四渎之形,有八卦五行六甲十二辰,有四象.四象者,风水火土也.合此四气,然后成人.故人生必受父母阴阳和合,万神具足,乃得为胎,生胞衣中,谓之罗网.罗网未脱之时,皆识昔日由来.一生能啼之后,入人道则尽忘之也.故能来动摇血脉,骨肉温暖,此皆四象之所为也.故死时气绝风去,身冷火去,血聚水停,坚强土住也.六畜亦受阴阳五行,但不尽备知,以为下贱耳.人生之时有和气合其形,死之时劲风解其身也,故曰生死也.故诸天道之法自然.是以人生之时施行善恶,而罪福自应如影之随形,响之应声也.子当思真念一,可道遇此也.故其法清严,不可妄施.道常在人间,不去须臾,但人不知之耳.月朔,十五日,月晦,此三日天帝当遣六部都录使者,案行天下,主书人之善恶,可不慎之.可不慎之.
老子曰:吾自开辟已来所说诸经,有数百万卷,或有藏在兰台玉函石室之中,秘不出世者,不可计数.至周幽王时衰乱,吾乃至函谷关,教关令尹喜道术.喜得道为真人,将尹喜西入胡国.先至罽宾阇崛山中行道,为国王所烧,不以为困.道见虚空之身,项负日光,体有金刚,七十二相,八十一好.国王服受其道.复为胡作四万言经,名曰"般若波罗蜜","道德五千文"三十品.复与尹喜至舍卫国,四月八日化生为王国太子.年十五去国学道,道成曰释迦佛.佛,胡语,汉言仙也.关令尹喜易名曰阿难,沙门弟子学其法者,千二百五十人,称菩萨.菩萨者,胡类,今之道民也.教化胡毕,以五月十五日尸解,托入泥丸.泥丸,无为也.道无常名,无有常形,或称释迦文佛,或称维摩诘,或称转轮王,如此分身别气,辗转教化,化有万端.故明法效其形,立浮屠,作泥人,美采木象也.还汉中而号太上.大道无为,太上者,言无复过其上者.老君,言先天地而生,有无极之气,故称老也.道法无为,乐生恶杀,以慈心为大.世人不知,乃杀生祷祀以求生,弃无为之事,更作有为之业,故令世人疫疠纵广,疾病弥起,不时太平.吾当演出正一盟威之道,统领八极四海之内三万六千神,群仙兵马,将吏军士,六丁八史等,威伏群邪,降魔伏鬼,皆上就真一.天上天下无复为邪,祅恶群魔,一朝罢息.道之教化,以师为主.故授张镇南正一之法,令世世子孙执持文教,化喻万民,布置男女道士,化领民庶.天地变易之时,道当点持名录,更相救度.诸贤者明听:经戒,道之本起,三洞经戒科律甚众,恐人不能悉备,故出盟威正法,以救凡俗.今以相示,子宜慎之.